Drie in hof oor renosterhoringFoto: www.rhinoconservation.org Rajendran Moodley, Sithembiso Luthuli en Samgelo Sibiya is op 18 Maart in hegtenis geneem nadat Moodley probeer het om ŉ renosterhoring te verkoop aan ŉ polisieman, wat homself as ŉ lid van die publiek voorgedoen het. Die renosterhoring was sowat een meter lank en het sowat 6,5kg geweeg. Hulle het die horing glo vir R1,5 miljoen probeer verkoop. Luthuli en Sibiya se regsverteenwoordigers het aangedui dat hul kliënte elk sowat R10 000 vir borg sal kan betaal. Moodley se regsverteenwoordiger sê sy kliënt sal sowat R20 000 kan bekostig. Al drie het beweer dat hulle nie ŉ vlugrisiko is nie. ŉ Groep mense het vroeër buite die hof betoog en geeis dat die beskuldigdes borg geweier word. Die borgaansoek sal na verwagting vanmiddag voortgaan.